b'\n_START_ARTICLE_\nKapitolijaus vilk\xc4\x97\n_START_SECTION_\nApie skulpt\xc5\xabr\xc4\x85\n_START_PARAGRAPH_\n\xe2\x80\x9eKapitolijaus vilk\xc4\x97\xe2\x80\x9c yra i\xc5\xa1lieta i\xc5\xa1 bronzos. Statulos kilm\xc4\x97 neai\xc5\xa1ki. Vilk\xc4\x97s statul\xc4\x85, stov\xc4\x97jusi\xc4\x85 prie Romos Forumo, mini Plinijus Vyresnysis. Ciceronas mini vilk\xc4\x97s statul\xc4\x85 Kapitolijaus kalvoje apie 65 m. pr. m. e. bei, kad \xc4\xaf j\xc4\x85 trenk\xc4\x97 \xc5\xbeaibas. Po to mini dar kart\xc4\x85 apie 45 m. pr. m. e. kartu su \xc5\xbeindomu k\xc5\xabdikiu. Viduram\xc5\xbeiais buvo tikima, kad Plinijaus ir Cicerono minima vilk\xc4\x97 yra b\xc5\xabtent \xe2\x80\x9eKapitolijaus vilk\xc4\x97\xe2\x80\x9c. Statulos korpuse yra defektas, kuris, buvo manoma, ir yra Cicerono min\xc4\x97to \xc5\xbeaibo pasekm\xc4\x97. Pirmas tikras statulos pamin\xc4\x97jimas yra dokumentuotas tik 1471\xc2\xa0m., kai j\xc4\x85 eksponuoti ant Kapitolijaus kalvos prie\xc5\xa1 dabartini\xc5\xb3 Konservatori\xc5\xb3 r\xc5\xabm\xc5\xb3 fasad\xc4\x85 Romos miestui padovanojo popie\xc5\xbeius Sikstas IV. Tikima, kad ma\xc5\xbedaug tuo metu prie jos buvo sukurti du, vilk\xc4\x97s \xc5\xbeindomi k\xc5\xabdikiai, kurie vaizduoja Romul\xc4\x85 ir Rem\xc4\x85. Joki\xc5\xb3 \xc5\xbeini\xc5\xb3, kas juos suk\xc5\xabr\xc4\x97, n\xc4\x97ra. Populiaria versija, jie priskiriami Antonio del Pollaiolo rankai._NEWLINE_2008\xc2\xa0m. po radioaktyviosios anglies tyrim\xc5\xb3 buvo paskelbta, kad vilk\xc4\x97s statula sukurta XIII a. Johanas Joachimas Vinkelmanas XVIII a., pagal vilk\xc4\x97s kailio vaizdavim\xc4\x85, teig\xc4\x97, kad vilk\xc4\x97 sukurta V a. pr. m. e. etrusk\xc5\xb3. Vinkelmanas taip pat teisingai nustat\xc4\x97, kad broli\xc5\xb3 dvyni\xc5\xb3, Romulo ir Remo, statulos sukurtos renesanso periodu. Versija, kad vilk\xc4\x97 sukurta XIII a., taip pat turi kritik\xc5\xb3, d\xc4\x97l bronzos kokyb\xc4\x97s ir \xc5\xa1vino kiekio joje, ko neaptinkama v\xc4\x97lesn\xc4\x97se ne antikin\xc4\x97se bronzin\xc4\x97se statulose. Antra vertus, etruskams nebuvo b\xc5\xabdinga lieti statulas i\xc5\xa1 bronzos. Vienuolis Benedetto da Soracte X a. mini, kad vilk\xc4\x97s statula stov\xc4\x97jo popie\xc5\xbeiaus Laterano r\xc5\xabmuose bent jau nuo IX a. prad\xc5\xbeios ir ties ja vykdavo teismai. Gali b\xc5\xabti, kad dabartin\xc4\x97 \xe2\x80\x9eKapitolijaus vilk\xc4\x97s\xe2\x80\x9c versija yra \xc5\xa1ios, X a. minimos, kopija. Tokiu b\xc5\xabdu, vilk\xc4\x97s\xc2\xa0\xe2\x80\x93 teisingumo simbolio, vaizdinys buvo 1471\xc2\xa0m. transformuotas ir susietas su Romos \xc4\xafk\xc5\xabrimo legenda, anot Kapitolijaus muziej\xc5\xb3 versijos._NEWLINE_\xe2\x80\x9eKapitolijaus vilk\xc4\x97\xe2\x80\x9c 1471\xc2\xa0m. sudar\xc4\x97 b\xc5\xabsim\xc5\xb3 Kapitolijaus muziej\xc5\xb3 kolekcijos pagrind\xc4\x85 ir yra viena garsiausi\xc5\xb3 \xc5\xa1i\xc5\xb3 muziej\xc5\xb3 skulpt\xc5\xabr\xc5\xb3. Tapusi Romos miesto simboliu. J\xc4\x85 savo herbe vaizduoja AS Roma futbolo klubas. Pagal legend\xc4\x85, Albos Longos karalius Numitoras buvo Romulo ir Remo senelis. Jo brolis Amulijus nuvert\xc4\x97 Numitor\xc4\x85 i\xc5\xa1 sosto ir nu\xc5\xbeud\xc4\x97 jo s\xc5\xabnus. Numitoro dukt\xc4\x97 R\xc4\x97ja Silvija tapo vestale ir tur\xc4\x97jo saugoti nekaltyb\xc4\x99, ta\xc4\x8diau d\xc4\x97l dievi\xc5\xa1kojo \xc4\xafsiki\xc5\xa1imo (Marso ar Herkulio) tapo n\xc4\x97\xc5\xa1\xc4\x8dia. Kai tik broliai dvyniai Romulas ir Remas gim\xc4\x97, Amulijus nuskandino R\xc4\x97j\xc4\x85 Tibro up\xc4\x97je, o vaikus paleido krep\xc5\xa1yje plaukti. Ta\xc4\x8diau brolius rado vilk\xc4\x97, kuri juos i\xc5\xa1maitino iki jie suaugo. Po Amulijaus mirties ir Numitoro sugr\xc4\xaf\xc5\xbeimo \xc4\xaf sost\xc4\x85, broliai nusprend\xc4\x97 \xc4\xafkurti miest\xc4\x85 toje vietoje, kur Tibras juos i\xc5\xa1plukd\xc4\x97 \xc4\xaf krant\xc4\x85.'